
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, modificat şi completat prin Hotărârea Camerei Deputaţilor nr.23/2003, vă înaintăm, alăturat, Raportul asupra proiectului de Lege pentru aderarea la Convenţia internaţională din 2001 privind controlul sistemelor antivegetative dăunătoare utilizate la nave, adoptată la Conferinţa Organizaţiei Maritime Internaţionale, la Londra la 5 octombrie 2001.



În raport de obiectul de reglementare şi conţinutul său, proiectul de lege face parte din categoria legilor ordinare.

PREŞEDINTE,

István Antal

RAPORT

asupra proiectului de Lege pentru aderarea la Convenţia internaţională din 2001 privind controlul sistemelor antivegetative dăunătoare utilizate la nave, adoptată la Conferinţa Organizaţiei Maritime Internaţionale, la Londra la 5 octombrie 2001



În conformitate cu prevederile Regulamentului Camerei Deputaţilor, modificat şi completat prin Hotărârea Camerei Deputaţilor nr.23/2003, Comisia pentru industrii şi servicii a fost sesizată, cu nr.P.L.x 620 din 20 octombrie 2004, pentru avizare şi dezbatere în fond, cu proiectul de Lege pentru aderarea la Convenţia internaţională din 2001 privind controlul sistemelor antivegetative dăunătoare utilizate la nave, adoptată la Conferinţa Organizaţiei Maritime Internaţionale, la Londra la 5 octombrie 2001.



Organizaţia Maritimă Internaţională, agenţie specializată a Organizaţiei Naţiunilor Unite, a adoptat această convenţie la data de 5 octombrie 2001, ca urmare a faptului că anumite sisteme antivegetative utilizate de navele maritime prezintă pericol de toxicitate, cu efecte negative asupra organismelor marine. La lucrări a participat şi o delegaţie a României, în calitate de membru al Organizaţiei Maritime Internaţionale.



Prin Regulamentul nr.782/2003, Uniunea Europeană a solicitat statelor membre să ratifice ceastă convenţie. De asemenea, prin acelaşi regulament, a interzis, începând cu data de 1 iulie 2003, aplicarea unor sisteme antivegetative la navele maritime care arborează pavilionul unui stat membru al Uniunii Europene.



Proiectul de lege a fost avizat favorabil de Consiliul Legislativ, cu nr.1508/09.09.2004.



Prin obiectul de reglementare şi conţinutul său, proiectul de lege face parte din categoria legilor ordinare.



Dezbaterile asupra proiectului de lege au avut loc în şedinţa comisiei din data de 26 octombrie 2004.



La lucrările comisiei au participat 18 deputaţi din totalul de 25 de deputaţi membri ai comisiei.



La dezbateri au participat specialişti din Ministerul Transporturilor, Construcţiilor şi Turismului.



În urma dezbaterilor, membrii comisiei au hotărât, cu unanimitate de voturi, să avizeze favorabil proiectul de lege în forma prezentată de iniţiator.



În conformitate cu prevederile Constituţiei României, republicată, Camera decizională pentru acest proiect de lege este Senatul.

                   PREŞEDINTE,                                              SECRETAR,

                     István Antal                                                Aurelia Vasile

Expert,

Daniel Bădina

